**Jaroslav Šilhavý** (s. 3. marraskuuta 1961) on tšekkiläinen jalkapallovalmentaja ja entinen puolustaja. Syyskuusta 2018 lähtien hän on toiminut Tšekin maajoukkueen päävalmentajana.

Ura pelaajana
-------------

Šilhavý aloitti jalkapallouransa kotikaupunkinsa Plzeňin pikkuseuroissa. Aikuisten tasolla hän debytoi TJ Škoda Plzeňissä Tšekkoslovakian pääsarjassa kaudella 1979/80. Peliaika jäi nuorella puolustajalla vähiin ja hän siirtyi kauden jälkeen RH Chebiin. Hän edusti maan pääsarjassa pelannutta joukkuetta kymmenen kauden ajan ja urakoi Chebin puolustuksessa 243 liigaottelua. Kauden 1989/90 jälkeen hän siirtyi SK Slavia Prahaan. Šilhavý haki uralleen mestaruutta, mutta parhaimmillaan hänen oli tyytyminen liigan kakkossijaan kaudella 1992/93. 

Neljän Slaviassa viettämänsä kauden jälkeen Šilhavý jatkoi uraansa Petra Drnovicessa, jonka paidassa hän pääsi Tšekin cupin loppuotteluun kaudella 1995/96. Vuotta myöhemmin Šilhavý siirtyi FK Viktoria Žižkoviin, jossa toimi seuran kapteenina.  Vuonna 1998 Šilhavý valittiin Tšekin liigan vuoden pelaajaksi.  Hän lopetti pelaajauransa Viktoriassa kauteen 1998/99.

Maajoukkuetasolla Šilhavý edusti Tšekkoslovakiaa neljässä A-maaottelussa. Hän debytoi elokuussa 1990 maaottelussa Suomea vastaan.  Šilhavýn johdolla seura sijoittui liigassa kolmanneksi ja eteni cupin loppuotteluun kaudella 2014/15.

Meriitit pelaajana
------------------

* Tšekkoslovakian mestaruus
	+ Hopeaa: 1993
* Tšekin cup
	+ Hopeaa: 1996

Ura valmentajana
----------------

Valmennusuransa Šilhavý aloitti Zdeněk Ščasnýn apuvalmentajana FK Viktoria Žižkovissa vuonna 2000.  Šilhavý jätti Viktorian kesällä 2002 ja saman vuoden joulukuussa hänestä tuli AC Sparta Prahan apuvalmentaja.  Tammikuussa 2003 hänestä tuli Tšekin jalkapallomaajoukkueen apuvalmentaja. Hän toimi tehtävässä aina huhtikuuhun 2009 saakka. 

Seuratasolla hän toimi Spartan apuvalmentajana joulukuuhun 2005 saakka. Päävalmentajatehtäviin Šilhavý palasi kesällä 2007 SK Kladnon peräsimessä.  Šilhavýn johdolla seura sijoittui Tšekin liigassa sijalle 14 ja säilytti niukasti sarjapaikkansa. Kauden jälkeen hänestä tuli FK Viktoria Plzeňin päävalmentaja.  Joukkue menestyi hänen johdollaan heikosti ja voitti vain yhden kauden yhdeksästä ensimmäisestä ottelusta. Huonojen tulosten vuoksi seura erotti Šilhavýn lokakuussa 2008. 

Šilhavý oli vuoden verran sivussa valmennustehtävistä, kunnes hänestä tuli lokakuussa 2009 SK Dynamo České Budějovicen päävalmentaja.  Hän nosti liigan jumbona olleen seuran sijalle 13 ja sarjapaikka säilyi. Kaudella 2010/11 Šilhavý luotsasi seuran liigassa yhdenneksitoista. Kauden jälkeen hänestä tuli FC Slovan Liberecin päävalmentaja. 

Šilhavýn johdolla Slovan Liberec voitti kaudella 2011/12 Tšekin mestaruuden kuuden vuoden tauon jälkeen. Mestaruuden myötä Slovan pääsi europeleihin, mutta putosi kaudella 2012/13 Mestarien liigasta kolmannella karsintakierroksella ja Eurooppa-liigasta pudotuspelikierroksella. Tšekin liigassa kausi päättyi kolmanteen sijaan. Kaudella 2013/14 Šilhavý johdatti Slovanin Eurooppa-liigan lohkovaiheeseen, mutta kotimaan liigassa mestaruus karkasi. Huhtikuussa 2014 Slovan erotti Šilhavýn. 

Kesällä 2014 hänestä tuli FK Baumit Jablonecin päävalmentaja.  Kaudella 2014/15 Šilhavý luotsasi seuran Gambrinus ligan kolmanneksi ja Tšekin cupin loppuotteluun. Pokaalia kaudesta ei kuitenkaan tullut, kun FC Slovan Liberec voitti loppuottelun. Kaudella 2015/16 seura putosi liigan kärkikamppailusta ja Šilhavý sai joulukuussa 2015 potkut.

Toukokuussa 2016 Šilhavýsta tuli FK Dukla Prahan päävalmentaja. Hänen pestinsä jäi kuitenkin lyhyeksi, sillä hän siirtyi jo syyskuussa 2016 SK Slavia Prahan päävalmentajaksi. Šilhavýn johdolla Slavia pelasi vahvan kauden Tšekin pääsarjassa. Joukkue ei hävinnyt Šilhavýn alaisuudessa otteluakaan ja pääsi juhlimaan kauden päätteeksi liigamestaruutta kahdeksan vuoden tauon jälkeen. Kaudella 2017/18 joukkueen peliesitykset olivat heikompia ja seura erotti Šilhavýn tehtävästään joulukuussa 2017.

Syyskuussa 2018 Šilhavýsta tuli Tšekin maajoukkueen päävalmentaja.

Meriitit valmentajana
---------------------

* Tšekin mestaruus (2): 2012, 2017

Lähteet
-------

* The profile for Jaroslav Silhavy

### Viitteet

1. ↑  Na Žižkově vystřídá Uličného Ščasný
2. ↑  Historie ankety Fotbalista roku
3. ↑  STATISTIKY REPREZENTANTŮ (Arkistoitu – Internet Archive)
4. ↑  Fandovství ke klubu se nejčastěji dědí po otci
5. ↑  Šilhavý definitivně míří na Letnou
6. ↑  U Chovance jsem býval malý Brückner, vzpomíná liberecký trenér Šilhavý
7. ↑  Šilhavý podepsal v Kladně roční smlouvu s opcí
8. ↑  Fotbalisty Plzně povede do nové sezony trenér Šilhavý
9. ↑  Nahradí v Plzni odvolaného kouče Šilhavého trenér Vrba?
10. ↑  Sparta opět sesadila budějovického trenéra. Tobiáše střídá Šilhavý
11. ↑  Liberec našel náhradu za trenéra Radu: ambiciózní tým povede Šilhavý
12. ↑  Jaroslav Šilhavý končí u ligového týmu. Dnes se s klubem dohodl na ukončení spolupráce
13. ↑  Jablonec odstartoval s trenérem Šilhavým přípravu na nový ligový ročník
14. ↑  Šilhavý KONČÍ v Jablonci! Peltův klub po bídném podzimu odvolal trenéra
15. ↑  Novým trenérem v Dukle bude Jaroslav Šilhavý
16. ↑  Novým trenérem Slavie se stal dosavadní kouč Dukly Šilhavý
17. ↑  SLAVIA WINS LEAGUE CHAMPIONSHIP (Arkistoitu – Internet Archive)
18. ↑  SLAVIA DISMISS MANAGER JAROSLAV ŠILHAVÝ
19. ↑  Jaroslav Silhavy named new Czech Republic coach


|  |  |  |
| --- | --- | --- |
| Edeltäjä:**Stanislav Levý** | **FC Viktoria Plzeňin päävalmentaja**6–10/2008 | Seuraaja:**Pavel Vrba** |

|  |  |  |
| --- | --- | --- |
| Edeltäjä:**Petr Rada** | **FC Slovan Liberecin päävalmentaja**2011–4/2014 | Seuraaja:**David Vavruška** |

|  |  |  |
| --- | --- | --- |
| Edeltäjä:**Roman Skuhravý** | **FK Baumit Jablonecin päävalmentaja**2014–12/2015 | Seuraaja:**Zdenko Frťala** |

|  |  |  |
| --- | --- | --- |
| Edeltäjä:**Dušan Uhrin Jr.** | **SK Slavia Prahan päävalmentaja**9/2016–12/2017 | Seuraaja:**Jindřich Trpišovský** |

|  |  |  |
| --- | --- | --- |
| Edeltäjä:**Karel Jarolím** | **Tšekin maajoukkueen päävalmentaja**9/2018– | Seuraaja:**–** |